钦定古今图书集成/理学汇编/学行典/第169卷 > 朱子全书 > 《论吕原明》
## 钦定古今图书集成/理学汇编/学行典/第169卷 > 朱子全书 > 《论吕原明》

《吕公家传》，深有警悟人处。前辈涵养深厚乃如此，但
其论学殊有病，如云“不主一门，不私一说”，则博而杂
矣；如云“直截劲捷，以造圣人”，则约而陋矣。举此二端，
可见其本末之皆病，此所以流于异学，而不自知其
非耶。而作此传者又自有不可晓处。如云“虽万物之
理，本末一致，而必欲有为”，此类甚多，不知是何等语。
又义例不明，所载同时诸人，或名或字，非褒非贬，皆
不可考。至于苏公，则前字后名，尤无所据，岂其学无
纲领，故文字亦象之而然耶？最后论佛学，尢可骇叹！
程氏之门，千言万语，只要见儒者与释氏不同处。而
吕公学于程氏，意欲直造圣人，尽其平生之力，乃反
见得佛与圣人合，岂不背戾之甚哉！夫以其资质之
粹美，涵养之深厚如此，疑若不叛于道，而穷理不精，
错谬如此，传流于世，使有志于道而未知所择者，坐
为所误，盖非特莠之乱苗，紫之乱朱而已也。